የኮሪያ ዓለም አቀፍ የትብብር ኤጄንሲ ፕሬዝዳንት ኢትዮጵያን ሊጎበኙ ነው
አዲስ አበባ፤ ነሐሴ 8/2005 (ዋኢማ) – የኮሪያ ዓለም አቀፍ የትብብር ኤጄንሲ ፕሬዝዳንት ያንግ ሞክ ኪም ከመጪው ቅዳሜ ጀምሮ በኢትዮጵያ የሥራ ጉብኝት ለማድረግ አዲስ አበባ ይገባሉ።በኢትዮጵያ የኤጄንሲው ጽህፈት ቤት ዛሬ እንዳስታወቀው ፕሬዝዳንቱ የኮሪያ ዓለም አቀፍ የትብብር ኤጄንሲ ለኢትዮጵያ የሚያደርገውን የልማት ትብብር ውጤታማ ስለመሆኑ በቅርበት ተገኝተው ይገመግማሉ።በኢትዮጵያ ቆይታቸውም ከገንዘብና ኢኮኖሚ ልማት ሚኒስትር ዴኤታ ከአቶ አሕመድ ሽዴ ጋር ተገናኝተው የሚወያዩ ሲሆን በኤጄንሲው ድጋፍ ኢትዮጵያ ውስጥ የሚካሄዱ የልማት ሥራዎችን ተዘዋውረው እንደሚጎበኙ ይጠበቃል።ፕሬዝዳንት ያንግ ሞክ ኪም በሦስት ቀናት ቆይታቸው በኦሮሚያ ክልል ምስራቅ ሸዋ የቡልቻና ቀበሌ፣ የደብረ ዘይትና የአርሲ የተቀናጀ የገጠር ልማት ፕሮጄክቶችን የሥራ እንቅስቃሴ እንደሚጎበኙ ጽህፈት ቤቱ አመልክቷል።ኤጄንሲው በገጠራማ የኢትዮጵያ አካባቢዎች በጤና፣ በትምህርትና በንጹህ መጠጥ ውኃ አቅርቦት ላይ ትኩረት በማድረግ የልማትና የቴክኒክ ድጋፍ እያደረገ ይገኛል።እንደ ኢዜአ ዘገባ በአሁኑ ወቅት ኤጄንሲው ኢትዮጵያ ውስጥ በአንደኛ ደረጃ ትምህርት ቤቶች ግንባታ፣ በንፁህ መጠጥ ውኃ አቅርቦትና በገጠር የኤሌክትሪክና የፀሐይ ኃይል አቅርቦት ዙሪያ የሚሰሩ 27 ያህል ፕሮጄክቶችን ይደግፋል።